Fraunhofer-Institut_für_Solare_Energiesysteme
Forschung und Entwicklung
Am Fraunhofer ISE sin Gebei un iri tächnisch Uusrischgtig e zäntral Thema. Im Team mit Architäkte*ne, Fachblaner*ne un dr Induschtry wäre Gebei vu hit optimiert un Gebei fir morn entwicklet. Doderby wäre Kunzäpt umgsetzt, wu uf iri Wirtschaftligkait, iri Energyeffiziänz un dr Nutzerkumfort zues optmiiert sin. Di internazionale Ramebedingige doderfir wäre mitgstaltet dur Mitarbet in Projäkt vu dr Internazionale Energyagentur (IEA). Fir die Ufgabe schaffe vyl Diszipline zäme – vu dr Materialforschig un Schichtentwicklig bis zur Kumpenänte- un Sischtementwicklig mitsamt dr Tescht, wu s derfir bruucht. Solari Energysschtem wandle Solarenergy, wu in Form vu eläktromagnetischer Strahlig uf d Ärd drifft, in thermischi, eläktrischi oder chemischi Energy um. Go d Solarstrahlig je no Aaforderig besser transmittiere, refläktiere, absorbiere, filtere, länke oder kunzäntirere, entwicklet s Fraunhofer ISE optischi Kumpenänte un Sischtem. Dr Bereach „Aagwändti Optik un funkzionali Oberflechene“ bedient as Querschnittsthema verschideni Segmänt vu dr Solartächnik: Fänschter un Fassade, solarthermischi Kolläkterk, Kunzäntratorsischtem fir d Photovoltaik un solari Chraftwärch un au photovoltaischi Modultächnik. S Gschäftsfäld umfasst dr Märt vu Nider- bis Hochtämperaturaawändige: Solarthermischi Kolläkter un Kolläktersischtem mit Flach- un Wakuumrehrenkolläkter hän vylsytigi Aawändige vu dr Bruuchwasser- un Solarhaizigsaalag iber d Chielig un Klimatisierig bis zue dr seewasserfeschte Entsalzigsaalag. Au fassadenintegrierti Kolläkter un Fänschterkolläkter wäre yygsetzt. Mit Kolläkter, wu linear konzäntriere, cha mer Bedribstämperature vu 150 °C bis iber 400 °C schaffe. Parabolrinne- wu au Fresnelkolläkter wäre nit nume fir di solarthermisch Stromversorgig vu Großchaftwärch yygsetzt, nai, au fin vylmol aifachere un choschteginschtigere Wariante fir s Erzyge vu Prozässwermi, Prozässdampf un Aadribswermi vu Absorpzionscheltimaschine. Iber 90 % vu dr härgstellte Solarzälle bstehn us krischtallinem Silicium. Bryys-Laischtigs-Verhältnis, Langzytstabilitet un belaschtbari Choschteredukzionspotenzial lege noch, ass där Laischtigsdregr vu dr terrestrische Photovoltaik no dytli lengner wi di negschte zeh Johr iber dr Märt herrscht. D Forschig un Entwicklig vum Fraunhofer ISE deckt di ganz Wärtschepfigschette vu dr krischtalline Silicium-Photovoltaik ab, vu dr Materialentwicklig un Krischtallisazion iber d Solarzällentwicklig bis zue dr Modultächnology. D Modultächnology bringt d Solarzälle in e bständig Produkt fir dr sicher Bedrib in PV-Chraftwärch. S Fraunhofer ISE unterstitzt Produktentwicklige in Richtig vu optimale Wirkigsgrad, reduzierte Cheschte un ere hegschte Zueverlässigkait. S Inschtitut bietet dodriber uuse Dienschtlaistige fir d Qualitetssicherig vu Modul un Chraftwärch aa. In Ergänzig zue dr Silicium-Photovoltaik umfasst d Solarzälleforschig am Inschtitut au anderi Photovoltaik-Tächnologie: Dur dr Yysatz vu III-V-basierte Halblaiter wie Galliumindiumphosphid, Aluminiumgalliumarsenid oder Galliumarsenid chunnt mer hite uf di hegschte Wirkigsgrad fir Solarzälle. D Tächnology vu dr Farbstoffsolarzälle het si in dr letschte Johr dytli .iber dr Labormaßstab uuse entwicklet un Organischi Solarzälle sin vor allem wäg dr erwartete nidere Härstelligscheschte attraktiv. Dr Böu vu Aalage, wu ans Netz kopplet sin, isch hit dr wältwyt grescht Märt vu dr Photovoltaikbranche. S Inschtitut berotet bi dr Aalageblanig, karakterisiert Solarmodul un fiert di tächnisch Bewärtig un Laischtigsbreifig vu Photovoltaikaalage dure. Im Beraich Wasserstofftächnology wäre an innovative Tächnologie fir d s Gwinne un di hocheffiziänt Umwandlig vu Wasserstoff in Strom un Wärme gforscht. Zäme mit dr Partner us Induschtry un Wisseschaft wäre Kumpenänte bis zue komplette Brännstoffzällensischtem entwicklet, in dr Hauptsach fir netzfärni, portabli un mobili Aawändige.